Miss Universe 2016

Ang Miss Universe 2016 ay ang ika-65 na Miss Universe pageant, na ginanap sa Mall of Asia Arena sa Pasay, Kalakhang Manila, Pilipinas noong Enero 30, 2017. Ito ang pangalawang pagkakataon sa kasaysayan ng kompetisyon na lumaktaw ng isang buong taon ang kompetisyon, kasunod ng Miss Universe 2014 na ginanap noong Enero 2015.

Pagkatapos ng kompetisyon, kinoronahan ni Pia Wurtzbach ng Pilipinas si Iris Mittenaere ng Pransiya bilang Miss Universe 2016. Ito ang pangalawang tagumpay ng Pransiya sa kasaysayan ng kompetisyon. Nagtapos bilang first runner-up si Raquel Pélissier ng Hayti, habang nagtapos bilang second runner-up si Andrea Tovar ng Kolombya.

Mga kandidata mula sa 86 na mga bansa at teritoryo ang lumahok sa kompetisyong ito. Pinangunahan nina Steve Harvey at Ashley Graham ang kompetisyon. Nagtanghal sina Flo Rida at Boyz II Men sa edisyong ito.

Kasaysayan

Lokasyon at petsa ng kompetisyon 
Nasa proseso ng talakayan diumano ang Miss Universe Organization upang isagawa ang kompetisyon sa Pilipinas. Nagsimula ang mga diskusyon noong nakipagtalakayan si noo'y Pangulo ng Pilipinas na si Rodrigo Duterte kay Miss Universe 2015 Pia Wurtzbach. Bagama't bukas si Duterte na idaos ang kompetisyon sa Pilipinas, hindi niya gustong pagbayarin ang pamahalaan ng mga gastusin sa pagsasagawa nito. Dalawang linggo pagkatapos ng pag-uusap, pinangalanan na ng Kagawaran ng Turismo ang Pilipinas bilang host country ng Miss Universe 2016. Ayon sa pangulo ng Miss Universe Organization na si Paula Shugart, ang Pilipinas ang pangunahing bansang napili upang idaos ang kompetisyon, ngunit may iba pang mga bansa ring isinaalang-alang.

Sa kabila ng pahayag ng Kagawaran ng Turismo, hindi pa pinal ang desisyon na idaos ang kompetisyon sa Pilipinas at sa mga sumunod na buwan, ilang beses na nagbago ang isip ng Miss Universe Organization tungkol sa usapin. 

Hindi ibinunyag ng mga inisyal na ulat ang mga dahilan ng pagkasira ng mga negosasyon, ngunit iniugnay ng isang ulat ang mga alalahanin ng organisasyon sa mga pahayag ni Duterte tungkol sa dating Pangulo ng Estados Unidos na si Barack Obama, gayundin sa kaniyang mga planong tapusin ang ugnayan ng Pilipinas at Estados Unidos. Ang mga pahayag na ito ay hindi tinanggap ng mabuti ng WME/IMG. Isang pahayag ni Duterte, kung saan sinabi niyang ikalulugod niyang patayin ang kasing dami ng mga adik sa droga gaya ng pagpatay ni Adolf Hitler sa mga Hudyo noong Holokausto ang humantong sa CEO ng WME na si Ariel Zev Emanuel na kanselahin ang mga pag-uusap. Nagpadala ng mga kinatawan ang dating gobernador ng Ilocos Sur at pangulo ng LCS Group na si Chavit Singson, kasama na ang ilang mga kaibigang Israeli, papuntang Estados Unidos upan hikayatin si Emanuel na panatiliin ang kaniyang interes upang idaos ang kompetisyon sa Pilipinas. Nakatulong sa muling pagbabalik ng negosasyon ang paghingi ng tawad ni Duterte ukol sa kaniyang mga pahayag tungkol sa Holocaust at ang pagdagdag ni Singson ng mga programa para sa women empowerment sa kompetisyon.

Noong Setyembre 1, 2016, kinumpirma ng noo'y Kalihim ng Turismo na si Wanda Tulfo-Teo na ang kompetisyon ay gaganapin sa SM Mall of Asia Arena sa Pasay. Ang Philippine Arena ang isa pang lokasyong isinasaalang-alang ng Kagawaran ng Turismo, ngunit hindi ito inaprubahan ng organisasyon dahil sa mga "kadahilanang pangseguridad". Ang pinal na desisyon ng Miss Universe Organization ay inanunsyo noong Nobyembre 3, noong ipinahayag ni Wurtzbach sa pamamagitan ng video message na ang Pilipinas ang siyang host country para sa Miss Universe 2016, at gaganapin ito sa Enero 30, 2017 sa SM Mall of Asia Arena. Nilagdaan ang kasunduan sa pakikipagtulungan noong Nobyembre 16, kasabay ng paglunsad ng opisyal na websayt at Facebook page ng kompetisyon.

Pagpili ng mga kalahok 
Ang mga kalahok mula sa 86 na mga bansa at teritoryo ay napili upang lumahok sa kompetisyon. Walong kandidata ang nailuklok upang kumatawan sa kanilang bansa/teritoryo matapos maging isang runner-up sa kanilang kompetisyong pambansa o napili sa isang casting process, at apat na kandidata ang napili matapos ang pag-urong ng orihinal na kalahok.

Iniluklok ang first runner-up ng Miss Belgium 2016 na si Stephanie Geldhof bilang kandidata ng Belhika sa Miss Universe matapos na pinili ni Miss Belgium 2016 Lenty Frans na kumalahok lamang sa Miss World 2016. Inilukok ang second runner-up ng Miss Universe Vietnam 2015 na si Đặng Thị Lệ Hằng matapos na piliin ng first runner-up ng Miss Universe Vietnam 2015 na si Ngô Trà My na magpakasal. Dapat sanang sasali si Miss Bolivia 2015 Paula Schneider upang kumatawan sa Bulibya. Gayunpaman, dahil sa personal na kadahilanan, pinalitan siya ni Miss Bolivia 2016 Antonella Moscatelli. Dapat sanang sasali si Miss Universe Kazakhstan 2015 Regina Valter upang kumatawan sa bansang Kasakistan, subalit ito ay nagpakasal. Dahil dito, pinalitan si Valter ni Miss Universe Kazakhstan 2016 Darina Kulsitova. Iniluklok ang first runner-up ng Miss Universe Puerto Rico 2016 na si Brenda Jiménez upang kumatawan sa Porto RIko matapos mapatalsik sa puwesto si Miss Universe Puerto Rico 2016 Kristhielee Caride dahil sa kaniyang ugali. Iniluklok ang first runner-up ng Miss Russia 2016 na si Yuliana Korolkova bilang kandidata ng Rusya sa Miss Universe matapos na pinili ni Miss Russia 2016 Yana Dobrovolskaya na kumalahok lamang sa Miss World 2016.

Unang sumali sa edisyong ito ang Sierra Leone, at bumalik ang mga bansang Barbados, Belis, Eslobenya, Guam, Kapuluang Birhen ng Estados Unidos, Kasakistan, Kenya, Lupangyelo, Malta, Namibya, Rumanya, Sri Lanka, at Suwisa. Huling sumali noong 2001 ang Malta, noong 2007 ang Barbados at Belis, noong 2009 ang Lupangyelo, noong 2011 ang Kapuluang Birhen ng Estados Unidos, noong 2013 ang Namibya at Rumanya, at noong 2014 ang Eslobenya, Guam, Kasakistan, Kenya, Sri Lanka, at Suwisa. Hindi sumali ang mga bansang El Salvador, Gabon, Gana, Gresya, Irlanda, Libano, Montenegro, at Serbiya sa edisyong ito. Hindi sumali sina Adela Zoranic ng Montenegro at Bojana Bojanic ng Serbiya dahil sa hindi isiniwalat na dahilan. Hindi sumali ang mga bansang El Salvador, Gabon, Gana, Gresya, Irlanda, at Libano matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Mga resulta

Mga pagkakalagay 

§ – Binoto ng mga manonood upang mapabilang sa Top 13

Mga espesyal na parangal

Kompetisyon

Pormat ng kompetisyon 
Ilang mga pagbabago sa pormat ng kompetisyon ang ipinatupad ng Miss Universe. Ang bilang ng mga semifinalist ay ibinaba sa 13 kumpara sa 15 ng mga nagdaang taon. Ang mga resulta ng paunang kompetisyon at ng closed-door interview ang nagpasiya sa napiling 12 mga semifinalist. Isinagawa ang internet voting kung saan ang mga manonood ay maaaring bumoto para sa isa pang kandidata upang umabante sa semifinals na siya kokompleto sa 13 mga semifinalist. Kumalahok sa swimsuit competition ang 13 semifinalist at kalaunan ay pinili ang 9 na semifinalist. Kumalahok sa evening gown competition ang 9 na semifinalist at kalaunan ay pinili ang anim na pinalista. Anim na pinalista ang sumabak sa paunang question-and-answer round, at tatlong pinalista naman ang sumabak sa final question at final walk.

Komite sa pagpili

Paunang kompetisyon 

 Cynthia Bailey – Modelo, personalidad sa telebisyon at aktres
 Rob Goldstone – Dating mamamahayag at international marketing director
 Francine LeFrak – Producer para sa teatro, telebisyon, at pelikula
 Riyo Mori – Miss Universe 2007 mula sa Hapon
 Fred Nelson – Pangulo at Executive Producer ng People's Choice Awards
 Dayanara Torres – Miss Universe 1993 mula sa Porto Riko

Final telecast 

 Cynthia Bailey – Modelo, personalidad sa telebisyon at aktres
 Mickey Boardman – Editorial director at advice columnist para sa Paper magazine
 Francine LeFrak – Aktibista at tagapagtatag ng Same Sky para sa mga taong nabubuhay na may HIV
 Leila Lopes – Miss Universe 2011 mula sa Anggola
 Sushmita Sen – Miss Universe 1994 mula sa Indiya
 Dayanara Torres – Miss Universe 1993 mula sa Porto Riko

Mga kandidata 

86 na kandidata ang lumahok para sa titulo.

Mga tala

Mga sanggunian

Panlabas na kawing 

 

2017 sa Pilipinas
Patimpalak ng kagandahan sa Pilipinas
Miss Universe